NFP nader weer verkiesingshofArgieffoto Die party is vroeër gediskwalifiseer om aan die verkiesing deel te neem nadat hy nie teen 2 Junie die nodige registrasiegeld aan die Onafhanklike Verkiesingskommissie (OVK) betaal het nie. Die NFP het hierna die verkiesingshof genader maar sy aansoek is van die hand gewys. Volgens die party sal hy Vrydag nuwe bewyse aan die hof voorlê om te wys waarom hy nié gediskwalifiseer moet word nie. Die NFP het vroeër gesê hy sal ook die konstitusionele hof nader. Dié aansoek is egter vir eers op die lange baan geskuif terwyl die tweede aansoek na die verkiesingshof gebring word. Die NFP het gesê dit is voormalige werknemers se skuld dat die registrasiegeld nie betyds betaal is nie. “Ons is van mening dat die uitsluiting van die NFP van die munisipale verkiesing onregverdig sal wees aangesien 1,2 miljoen ondersteuners van die party nie hul grondwetlike reg om te stem sal kan uitoefen nie,” het Bheki Gumbi, die party se waarnemende nasionale voorsitter, gesê. Lees alle vorige berigte oor die NFP op Maroela Media.